stanford-oval/wikipedia huggingface dataset:
מרד האיכרים האנגלי
רקע למרד

לאחר המגפה השחורה נוצר באנגליה מחסור בכוח אדם וכתוצאה מכך המשכורות החלו לעלות. במטרה למנוע את עליית השכר, נחקקו חוקים שקבעו שכר מקסימום ונקבע שכל אדם המסוגל לעבוד חייב לעבוד. בשנת 1377 הטיל אדוארד השלישי, מלך אנגליה מס גולגולת שנועד לממן את מלחמת מאה השנים נגד צרפת. בשנת 1381, בתקופת שלטונו של המלך ריצ'רד השני, הועלה שיעור המס באופן חד וגבייתו הפכה לגמישה, כאשר סכומים שונים הוטלו על אנשים שונים, ועל כן נתפסה בעיני ההמון כשרירותית ומפלה.
כיוון שהמלך היה בן 14 בלבד, הייתה ליועציו מעורבות גדולה בענייני הממלכה, והם נחשבו בעיני רבים בעם כמושחתים. השלטון הפעיל יד קשה במאמציו לגבות את המס.
המרד

כאשר ג'ון במפטון, אחד מגובי המס, הגיע עם שני עוזרים לעיירה ברנטווד באסקס, בשנת 1381, סירבו התושבים לשלם את המס בטענה שהם כבר שילמו מספיק, והמון זועם של מעל מאה איש בהנהגת תומאס בייקר גרש מהעיירה את גובי המס. כאשר תגבורת נשלחה לברנטון מלונדון, הוציא ההמון להורג שישה מהפקידים בתגבורת והשביע את השאר שלעולם לא יחזרו לגבות מס. שמועת המרידה התפשטה במהירות ובכל מחוזות אסקס וקנט סירבו אנשים לשלם את המס. קבוצה גדולה של חמושים, מעודדים מההצלחה, יצאו ביוני לכיוון לונדון. כאשר ההמון הגיע לבלקהית' בקרבת לונדון ב-12 ביוני, הוא פגש את הכומר ג'ון בול אשר טבע את האימרה: "כאשר אדם עדר וחוה טוותה, מי היה במעמד האצילים?" (?When Adam delved and Eve span, who was then the gentleman). למחרת נכנס ההמון ללונדון והציג את דרישותיו בפני המלך, בהן ביטול הצמיתות ופיטורי חלק מהשרים, שנחשבו מושחתים.
במקביל, פשט המון על מצודת לונדון והצליח להיכנס פנימה, כנראה הודות לסיוע מבפנים. ההמון חיסל[דרושה הבהרה] את השרים שנמצאו שם, ובהם את סיימון מסדברי שהיה הלורד צ'נסלור והארכיבישוף של קנטרברי, ורוברט דה האלס שר האוצר.
למחרת היום, אחד ממנהיגי המורדים, ווט טיילר, נפגש לבדו עם המלך ואנשיו, והוצא להורג על ידיהם, לפי הנטען לאחר שנהג בגסות ושלף סכין. המלך הצליח לשכנע את ההמון כי הכל כשורה ושדרישותיהם ימולאו ואמר להם לחכות לטיילר בנקודת מפגש רחוקה. בינתיים הצליח המלך לגייס צבא של 7,000 חיילים, ויצא למסע[דרושה הבהרה] לחיסול המורדים. המלך הפר את כל התחייבויותיו למורדים ולא ביטל את המיסים החדשים כפי שהבטיח.
מפת תווים

| --- | --- |

 מפתח:  מיקרוסופט 
 
מפת תווים היא תוכנה הכלולה במערכות ההפעלה חלונות של מיקרוסופט, המאפשרת לצפות בכל התווים והגופנים המותקנים במערכת, לבדוק איזה קלט מקלדת, משמש להקלדת התו (באמצעות קוד Alt), וכן להעתקת התווים לכל תוכנית היכולה להציג אותם. התוכנה שימושית לרוב לשם הקלדת תוים מיוחדים.
ניתן לפתוח את התוכנה באמצעות שורת הפקודה, או באמצעות הקלדת 'charmap' בתיבת הדו-שיח "Run".
ב"עורך התווים" ניתן ליצור תווים מיוחדים שיוצגו לאחר יצירתם במפת התווים. המערכת מאפשרת לחפש תווים על פי שמם, הצליל שלהם, קטגוריות וערכי יוניקוד.
ראו גם

gucharmap מפת התווים של GNOME
מרחב נורמלי

בטופולוגיה, נורמליות ותכונת  \ T_{4} הן דוגמאות לסוג חזק יחסית של תכונות הפרדה. מרחב נורמלי הוא מרחב טופולוגי המפריד בין קבוצות סגורות זרות, באמצעות סביבות פתוחות. מרחב נורמלי שבו כל נקודה מהווה קבוצה סגורה, נקרא מרחב  \ T_{4}.
מרחב טופולוגי הוא נורמלי, אם לכל שתי  קבוצות סגורות וזרות A ו- B, קיימות קבוצות פתוחות וזרות המכילות אחת את A ואחת את B. תכונה זו נקראת 'הפרדה בין קבוצות סגורות בקבוצות פתוחות'. 
ניסוח שקול: לכל קבוצה סגורה F וקבוצה פתוחה G כך ש  \ F\subset G, קיימת קבוצה פתוחה V שעבורה  \ F\subset V\subset {\overline {V}}\subset G.
אם מתקיים גם  \ T_{1} אז כל מרחב  \ T_{4} הוא מרחב T3, שבו אפשר להפריד באמצעות קבוצות פתוחות בין קבוצה סגורה לנקודה, ולכן גם מרחב האוסדורף, שבו אפשר להפריד בין נקודות.
הלמה של אוריסון קובעת שבמרחב נורמלי אפשר להפריד בין קבוצות סגורות וזרות באמצעות פונקציה רציפה, כלומר: לכל A ו- B סגורות וזרות, קיימת פונקציה רציפה מן המרחב לקטע היחידה [0,1], כך ש-  \ f(A)=0 ו-  \ f(B)=1. מכאן נובע שמרחב  \ T_{4} הוא מרחב טיכונוף (הקרוי גם מרחב  \ T_{3{\frac {1}{2}}}), ובפרט מרחב רגולרי לחלוטין.
את הלמה של אוריסון ניתן לראות כאילו היא מאפשרת להרחיב את הפונקציה המקבלת את הערך 0 בקבוצה A ואת הערך 1 בקבוצה B, לפונקציה רציפה המוגדרת על כל המרחב. 
משפט טיטצה מהווה הכללה של למה זו, בכך שהוא מאפשר להרחיב כל פונקציה רציפה: אם M קבוצה סגורה במרחב נורמלי, אז לכל פונקציה רציפה  \ f:M\to [0,1]\ {\mbox{or}}\ \mathbb {R}  קיימת   \ \phi :X\to [0,1]\ {\mbox{or}}\ \mathbb {R}  כך ש  \ \forall x\in M:\phi (x)=f(x).
כל מרחב האוסדורף קומפקטי הוא מרחב  \ T_{4}. 
חשיבותם הרבה של מרחבי  \ T_{4} נובעת מן המשפט של אוריסון: כל מרחב  \ T_{4} המקיים את אקסיומת המנייה השנייה, הוא מטריזבילי (כלומר: הטופולוגיה שלו מושרית על ידי מטריקה מתאימה).
מכפלות

הישר של סורגנפריי S הוא מרחב לינדלף נורמלי, ועם זאת מרחב המכפלה  \,S\times S אינו נורמלי. בעיית Dowker (מ-1951) שאלה האם ייתכן מרחב נורמלי X כך ש- X\times [0,1] אינו נורמלי. דוגמה למרחב כזה ניתנה על ידי M.E.Rudin ב-1971. עדיין לא ידוע מה העוצמה המינימלית של דוגמה נגדית.
ראו גם

אקסיומות ההפרדה
מרחב נורמלי לחלוטין
מרחב נורמלי באופן מושלם
| טופולוגיה קבוצתית |
| --- | --- | --- |
| מושגי יסוד | מרחב מטרי • מרחב טופולוגי • פונקציה רציפה • הומיאומורפיזם |  |
| בתוך המרחב | קבוצה פתוחה • קבוצה סגורה • פנים • סגור • שפה • סביבה • נקודת הצטברות • קבוצה צפופה • קבוצה דלילה • בסיס • סדרת קושי |  |
| תכונות של מרחבים טופולוגיים | תכונות של מרחבים טופולוגיים |  |
| אקסיומות ההפרדה | T0 •  ‏ T1 • ‏ T2 (מרחב האוסדורף) • T2.5 • מרחב האוסדורף לחלוטין • T3 (מרחב רגולרי) • T3.5 • ‏ T4 (מרחב נורמלי) • T5 • ‏ T6 • מרחב מטריזבילי |  |
| אקסיומות המנייה | С1 •  ‏ С2 •  מרחב ספרבילי |  |
| קומפקטיות | קבוצה קומפקטית • מרחב קומפקטי מקומית • מרחב לינדלף • קבוצה קומפקטית יחסית • מרחב  פרה-קומפקטי |  |
| תכונות נוספות | מרחב שלם • קשירות • מרחב בייר • מרחב פולני |  |
|  ק  |  ק  |  |
| בניות | מרחב מכפלה •  טופולוגיה מושרית • מרחב מנה •  קומפקטיפיקציה (קומפקטיפיקציה חד-נקודתית, הקומפקטיפיקציה של סטון צ'ך) • השלמה |  |
| משפטים | הלמה של אוריסון • משפט טיטצה • משפט המטריזציה של אוריסון • משפט טיכונוף • משפט הקטגוריה של בייר |  |
| דוגמאות | קבוצת קנטור • עקומת הסינוס של הטופולוגים •  מרחב המסרק  •  הישר הארוך  • מישור מור  •  מרחב אוריסון אוניברסלי |  |
| שונות | טופולוגיה חלשה  • תכונה מקומית • אלומה • מרחב כיסוי |  |
 נושאים בטופולוגיה: טופולוגיה קבוצתית • טופולוגיה אלגברית • טופולוגיה גאומטרית  נושאים באנליזה מתמטית:  חשבון אינפיניטסימלי (מונחון) •   אנליזה וקטורית • משוואות דיפרנציאליות רגילות וחלקיות • טופולוגיה קבוצתית וגאומטרית • אנליזה מרוכבת • אנליזה פונקציונלית • תורת המידה
מיצ'יקו, קיסרית יפן

מיצ'יקו מנגנת בפסנתר (1958)
מיצ'יקו מארחת בארמונה את ננסי רייגן, הגברת הראשונה של ארצות הברית
מיצ'יקו שודה (ביפנית: 正田美智子; נולדה ב-20 באוקטובר 1934) היא אשתו של אקיהיטו, קיסר יפן לשעבר. מיצ'יקו נישאה לאקיהיטו כשעוד היה נסיך הכתר, והיא הקיסרית היפנית הראשונה שבאה ממעמד פשוטי העם. לאחר ירידתו של אקיהיטו מכס החרצית, קיבלה את התואר קיסרית פורשת (ג'קוגו: 上皇后).
ביוגרפיה > נעוריה

מיצ'יקו נולדה בשם מיצ'יקו שודה ב-20 באוקטובר 1934, ברובע בונקיו בעיר טוקיו, האימפריה היפנית. היא הייתה השנייה מבין ארבעת בניהם של הידשבורו שודה (1903–1999) ופומיקו סויג'ימה (1909–1988). יש לה שני אחים מבוגרים, ואח ואחות צעירים. היא אחייניתו של המתמטיקאי קנג'ירו שודה אשר שימש כנשיא אוניברסיטת אוסקה בין השנים 1954–1960. משפחתה הייתה משפחה עשירה בעלת אמצעים רבים, אולם לא השתייכה למעמד האצולה. היא גדלה בטוקיו, וקיבלה חינוך שהיה בחלקו יפני-מסורתי ובחלקו מערבי. היא למדה אנגלית ונגינה בפסנתר, וכן מלאכות מסורתיות כמו בישול וציור. היא כונתה בידי משפחתה "מיצ'י", אך חלק מחברותיה כינו אותה "טמפל-צ'אן" בשל שערה המתולתל והאדמוני הנחשב לחריג אצל ילדה יפנית, שגרם לה להיראות כמו שירלי טמפל.
היא למדה בבית הספר היסודי "פוטבה" בקוג'ימאצ'י - שכונה ברובע צ'יודה שבטוקיו, אך נאלצה לעזוב באמצע שנתה הרביעית בגלל ההפצצות האמריקאיות במלחמת העולם השנייה. בשנות המלחמה היא עברה מבית ספרה לבית ספר ברחבי יפן, ורק ב-1946 חזרה לטוקיו והשלימה בה את השכלתה ב-1953. ב-1957 היא סיימה בהצטיינות יתירה את הפקולטה לספרות באוניברסיטת הלב הקדוש (אוניברסיטה קתולית בטוקיו) היא בעלת תואר ראשון באמנויות בספרות אנגלית. כמו כן היא לקחה קורסים באוניברסיטת הרווארד בארצות הברית ובאוניברסיטת אוקספורד בבריטניה. מכיוון שנודעה כנערה יפה ובאה ממשפחה עשירה במיוחד, היו לה מחזרים רבים, אשר אותם הוריה סיננו בקפדנות. בין מחזריה נמנה גם יוקיו מישימה אשר בשנות החמישים אף שקל להתחתן אתה.
ביוגרפיה > נישואים

באוגוסט 1957, במהלך משחק טניס, פגשה מיצ'יקו את נסיך הכתר אקיהיטו, בנם של הירוהיטו קיסר יפן והקיסרית נאגקו. ב-27 בנובמבר 1958, אישרה מועצת בית הקיסר את אירוסיהם. באותה עת הציגה התקשורת את המפגש שלהם כ"אגדה אמיתית", או "רומנטיקה של מגרש הטניס". טקס האירוסין הרשמי התקיים ב-14 בינואר 1959.
על אף עושרה הרב של משפחתה, היא לא נחשבה למשפחת אצולה. ומכיוון שאקיהיטו עמד להפוך לקיסר, מיצ'יקו עמדה להפוך לקיסרית הראשונה שבאה מהמעמד הפשוט. לפיכך, האירוסים גררו גל תגובות נזעמות מגורמים שמרניים ולאומניים במדינה. כמו כן רבים זעמו בשל העובדה שמיצ'יקו באה ממשפחה נוצרית-קתולית, ועל אף שהיא עצמה לא הוטבלה לנצרות מעולם, הרי שהיא התחנכה במוסדות קתוליים וחולקת את אמונות הוריה. הסופר הלאומן יוקיו מישימה אמר: "הכל שגוי - הרעיון [של המלוכה] מאבד את כבודו על ידי התחברות אל פשוטי העם". בני משפחתה של מיצ'יקו קיבלו איומים על חייהם, והמשטרה נאלצה לאבטח את ביתם. השמועות באותה תקופה גרסו כי גם אמו של אקיהיטו, הקיסרית נאגקו, מתנגדת לנישואים, אולם הן לא אומתו. רק לאחר מותה של הקיסרית בשנת 2000, נחשף כי אכן נאגקו (שלאחר מותה שונה שמה ל"קוג'ון") הייתה מתנגדת חריפה לנישואים, והציקה למיצ'יקו ללא הרף עד שבמהלך שנות השישים גרמה לה לשקוע בדיכאון.
עם זאת, המוני העם ביפן תמכו בזוג הטרי, וראו בכך סמל למודרניזציה והדמוקרטיזציה של יפן. החתונה התקיימה לבסוף בטקס שינטו מסורתי ב-10 באפריל 1959. תהלוכת החתונה נערכה ברחובות טוקיו על ידי יותר מ-500,000 איש שהתפרסו על מסלול של 8.8 ק"מ. לראשונה בהיסטוריה, חלקים מהחתונה שודרו בטלוויזיה היפנית, ונצפו בידי 15 מיליון איש.
ביוגרפיה > קיסרית

הזוג התגורר בארמון טוגו, אשר מאז 1952 משמש כמקום מגוריו של נסיך הכתר ומכונה בשם המסורתי "הארמון המזרחי של הבית הקיסרי". מיצ'יקו ובעלה היו פורצי דרך בכך שבמקום להיפרד מילדיהם ולמסור אותם למטפלים, גידלו אותם בעצמם. מיצ'יקו אף הניקה בעצמה את ילדיה. הם גם חרגו רבות מפרוטוקול הטקסים, ואף יצאו לביקורים רבים ברחבי המדינה. עוד לפני עלותם לשלטון, ביקרו אקיהיטו ומיצ'יקו ב-37 מדינות זרות. הלחץ מצד פרוטוקול הטקסים, החשיפה הרבה לתקשורת וההצקות הרבות של חמותה, גרמו למיצ'יקו לשקוע מספר פעמים בדיכאון, ואף לאבד את קולה למשך חודשים. כלתה, מסאקו, קיסרית יפן סובלת כיום מהפרעות רגשיות מאותן סיבות.
ב-1989 נפטר הקיסר הירוהיטו, ואקיהיטו עלה לשלטון כקיסר החדש. בכך הסתיימה תקופת שווה בהיסטוריה היפנית והחלה תקופת הייסי. מיצ'יקו הוכתרה כקיסרית הרעיה. ב-1990 היא עברה לגור בארמון הקיסרי של טוקיו. היא ובעלה המשיכו במאמציהם לחרוג מהמוסכמות על פיהן הקיסר הוא מעין אל אשר אמור להיות מבודד, והתעקשו לבקר ברחבי המדינה ולהיות נגישים להמוני העם. תפקידיה הרשמיים, מלבד ביקורים במדינות אחרות, הם לסייע לבעלה באירועים ובטקסים, הן בתוך הארמון הקיסרי והן מחוץ לו (היא בדרך כלל נמצאת לצד בעלה בכל מקום), קבלת אורחים רשמיים, כולל אורחים ממלכתיים וכן לבקר במוסדות החברתיים, התרבותיים והצדקה. בעקבות מותה של חמותה בשנת 2000 היא מונתה לנשיאת הכבוד של הצלב האדום היפני. כמו כן היא לוקחת חלק בטקסים דתיים עם הקיסר, כמו ביקורים במקדש איסה ומקדשי שינטו אחרים. היא מצטרפת אליו בתפילות לרוחות אבות המשפחה הקיסרית במוזוליאום הקיסרי.
הקיסרית מנגנת בפסנתר בצורה טובה. המשפחה הקיסרית מרכיבה לעיתים להקה קטנה, כאשר אקיהיטו מנגן בצ'לו, מיצ'יקו בפסנתר והנסיך נארוהיטו בכינור. כמו כן היא מתעניינית רבות בספרות ובשירה. היא פרסמה מספר שירים ואף ספר ילדים אחד.
משפחתה

למיצ'יקו ואקיהיטו ישנם שלושה ילדים:
נארוהיטו, קיסר יפן (נולד ב-1960)
פומיהיטו, נסיך אקישינו (נולד ב-1965)
סאיאקו קורודה (נולדה ב-1969)
תאריה לאורך השנים

20 באוקטובר 1934 – 10 באפריל 1959 גברת מיצ'יקו שודה
10 באפריל 1959 – 7 בינואר 1989 הוד מעלתה הקיסרית, נסיכת הכתר
8 בינואר 1989 – 30 באפריל 2019 הוד מעלתה הקיסרית
1 במאי 2019 עד היום הוד מעלתה הקיסרית הפורשת
הערות שוליים

↑  The commoners who married royalty
↑  三島入門 (An Introduction to Mishima)
↑  גוף המורכב מראש ממשלת יפן, נשיאי שני הדיאטים של יפן, נשיא בית המשפט העליון ושניים מבני משפחת המלוכה
↑  Imperial marriage created bond with people | The Japan Times
↑  JAPAN: The Girl from Outside
↑  Japan's Dowager Empress Dead At 97
↑  Their Majesties the Emperor and Empress
↑  The Japanese Red Cross Society at a Glance
| --- | --- |
בקרת זהויות :  NLI: 987007265467205171  PLWABN: 9810681470505606  BIBSYS: 6030704  BnF: cb15070488n (data)  CiNii: DA05777558  GND: 119044927  ISNI: 0000 0001 0801 0789  LCCN: nr90021500  LNB: 000220942  MusicBrainz: f9752afe-55c0-4609-b379-b255be675b2c  NDL: 00162869  NKC: xx0000006  NLA: 35844656  NLK: KAC200310085  NTA: 142706221  SELIBR: 316545  SNAC: w6sn3wf7  SUDOC: 108840204  Trove: 1112890  VcBA: 495/135267  VIAF: 64808986   WorldCat (עם VIAF): 64808986 
מיצ'יקו עם בני משפחתה (תמונה מ-1969)
מעמקים (סדרת אנימציה)

| --- | --- |
 סוגה:  אנימציה / קומדיה
 מדבבים בעברית:  יולי סקר, דפי אלפרן, עדי ארד, אסף פריינטא, אמנון וולף, צביקה פורמן, עידו דנקנר, אורנה כץ, דן שצברג
 ארץ מקור:  אוסטרליה אוסטרליה קנדה קנדה
 שפות:  אנגלית 
 מספר עונות:  4 
 מספר פרקים:  52
 הפקה
 חברת הפקה:  DHX מדיה, Technicolor SA, ערוץ 7 (אוסטרליה), תאגיד השידור האוסטרלי 
 הפצה:  Technicolor SA, נטפליקס 
 שידור
 רשת שידור:  7Two 
 רשת שידור בישראל:  WIZ!
 תקופת שידור מקורית:  1 בדצמבר 2015 – הווה
 קישורים חיצוניים
 www.thedeepanimated.com
 דף התוכנית ב-IMDb
 
מעמקים (באנגלית: The Deep) היא סדרת הנפשה ממוחשבת, אשר משודרת בישראל בערוץ WIZ! בדיבוב עברי משנת 2017.
תקציר העלילה

הרפתקאותיהם של משפחת נקטון חוקרת הימים, החוקרים אזורים מסתוריים במעמקי הים. ומגיעה לכל מיני שוניות בלתי מוכרות ומגלה בעלי חיים ימיים שעוד לא התגלו
דמויות

אנט נקטון - בן הזקונים במשפחת נקטון.
פונטיין נקטון - אחותו של אנט.
קייקו נקטון - אמא של פונטיין ואנט ואשתו של וויל.
וויל נקטון - אבא של פונטיין ואנט ובעלה של קייקו.
נראוס - אקולוג חכם אשר מדריך את משפחת נקטון, חברו של פרוטיאוס.
פרוטיאוס - אקולוג חכם, חברו של נראוס.
קפטן כריש-פטיש - פיראט אשר רוצה לקחת את הצוללת של הנקטונים, הנבל הראשי בסדרה.
דולוס - גאון מחשבים רוסי אשר למד יחד עם וויל באוניברסיטה.
פרופסור פיקציה - מדען צעיר אשר עוזר לנקטונים.
אלפאוס - אדם אשר מוכרז רשמית כאויבו של אנט נקטון ומנסה למצוא את למוריה לפני הנקטונים עצמם.
מען (סוכנות ידיעות)

| --- | --- |

 נתונים כלליים
 תקופת הפעילות:  2005–הווה (כ־19 שנים) 
 מיקום המטה:  בית לחם 
  
 www.maannews.net
 
סוכנות הידיעות מען היא סוכנות ידיעות פלסטינית. מען היא אחת מאמצעי התקשורת הגדולים, המשפיעים והפופולריים ברשות הפלסטינית.
היסטוריה

מען נוסדה ב-2005 והיא חלק מ"רשת מען", ארגון תקשורת לא-ממשלתי אשר נוצר ב-2002 בידי עיתונאים עצמאיים ברחבי יהודה ושומרון ועזה וכוללת בתוכה תשע תחנות טלוויזיה מקומיות בשטחים ומספר זהה של תחנות רדיו מקומיות. מען מפרסמת חדשות 24 שעות ביממה בערבית, עברית ואנגלית, ומצהירה על היותה אחת מסוכנויות הידיעות הגדולות בשטחים, עם כשלושה מיליון כניסות בחודש. סוכנות מען גם מפרסמת מדורים, אנליזה ומאמרי דעות. משרדי הסוכנות נמצאים בבית לחם והעיר עזה.
העורך הראשי של הסוכנות הוא העיתונאי נאסר אל-לחאם.
ב-25 ביולי 2013 סגרה ממשלת חמאס את משרדי סוכנות הידיעות מען ברצועת עזה בטענה של פרסום מידע שקרי אודות בריחת מפקדים בתנועת האחים המוסלמים ממצרים לעזה ובניסיון להכפיש את תדמית העם הפלסטיני ברצועה.
הערות שוליים

↑  ניר יהב, בית לחם‏, עושים חדשות, הגרסה הפלסטינית, באתר וואלה, 11 בדצמבר 2008
↑  ראו ממשלת חמאס סגרה את משרדי סוכנות הידיעות מען ואל-ערביה ברצועה , אתר חדשות העולם הערבי.
| --- | --- |
בקרת זהויות :  GND: 1323094180 
ערך זה הוא קצרמרבנושא הרשות הפלסטינית ובנושא תקשורת. אתם מוזמנים לתרום לוויקיפדיה ו.
מרחב נורמלי באופן מושלם

בטופולוגיה, מרחב נורמלי באופן מושלם הוא מרחב טופולוגי המקיים את אקסיומת ההפרדה החזקה ביותר.
הגדרות ותכונות

מרחב טופולוגי X הוא מרחב נורמלי באופן מושלם, אם אפשר להפריד בו כל שתי קבוצות סגורות, במדויק, באמצעות פונקציה רציפה: לכל A ו- B סגורות וזרות, קיימת פונקציה רציפה  \ f:X\rightarrow \mathbb {R} , כך ש-  \ f^{-1}(0)=A ו-  \ f^{-1}(1)=B. בהגדרה זו אפשר להחליף את הישר הממשי בקטע  \ [0,1]. 
הפרדה זו חזקה יותר מן ההפרדה הרגילה באמצעות פונקציה, אותה מבטיחה הלמה של אוריסון בכל מרחב נורמלי. בפרט, מרחב נורמלי באופן מושלם הוא מרחב נורמלי.
מרחב נורמלי באופן מושלם המקיים בנוסף לזה את תכונת ההפרדה  \ T_{1} (כלומר: כל נקודה מהווה קבוצה סגורה), נקרא מרחב  \ T_{6}.
במרחב נורמלי באופן מושלם אפשר להפריד (באמצעות קבוצות פתוחות) גם בין כל שתי קבוצות מופרדות -  קבוצות שכל אחת מהן זרה לסגור של רעותה. לכן מרחב נורמלי באופן מושלם הוא מרחב נורמלי לחלוטין, ומרחב  \ T_{6} הוא גם מרחב  \ T_{5}.
כהגדרה חלופית לנורמליות באופן מושלם, אפשר לקחת את התכונה הבאה: המרחב הוא נורמלי וכל קבוצה סגורה היא קבוצת G-דלתא, כלומר חיתוך של סדרת קבוצות פתוחות.
כל מרחב מטרי הוא  \ T_{6}

הדוגמה החשובה ביותר למרחבים נורמליים באופן מושלם היא זו של מרחבים מטריים. קל לראות שבמרחב מטרי  \ (X,d) כל נקודה היא קבוצה סגורה, ולכן די להוכיח שאפשר להפריד באופן מדויק בין שתי קבוצות סגורות זרות, A ו- B.
נסמן ב-  \ d_{A}:X\rightarrow \mathbb {R}  את הפונקציה  \ d_{A}(x)=\inf _{a\in A}d(a,x), המחזירה את המרחק מן הקבוצה A. פונקציה זו מקיימת את אי-השוויון  \ |d_{A}(y)-d_{A}(x)|\leq d(x,y), ולכן היא רציפה. בנוסף לזה, מן העובדה ש- A סגורה נובע ש-  \ d_{A}(x)=0 אם ורק אם  \ x\in A. באופן דומה מגדירים את הפונקציה  \ d_{B}.
מכיוון ש- A ו- B זרות,  \ d_{A}(x)+d_{B}(x)>0 לכל x. מכאן נובע שהפונקציה  \ f(x)={\frac {d_{A}(x)}{d_{A}(x)+d_{B}(x)}}\quad  מוגדרת היטב ורציפה. קל לראות שהיא מפרידה באופן מדויק בין A ל- B.
ראו גם

אקסיומות ההפרדה
מרחב נורמלי לחלוטין
מרחב נורמלי
| טופולוגיה קבוצתית |
| --- | --- | --- |
| מושגי יסוד | מרחב מטרי • מרחב טופולוגי • פונקציה רציפה • הומיאומורפיזם |  |
| בתוך המרחב | קבוצה פתוחה • קבוצה סגורה • פנים • סגור • שפה • סביבה • נקודת הצטברות • קבוצה צפופה • קבוצה דלילה • בסיס • סדרת קושי |  |
| תכונות של מרחבים טופולוגיים | תכונות של מרחבים טופולוגיים |  |
| אקסיומות ההפרדה | T0 •  ‏ T1 • ‏ T2 (מרחב האוסדורף) • T2.5 • מרחב האוסדורף לחלוטין • T3 (מרחב רגולרי) • T3.5 • ‏ T4 (מרחב נורמלי) • T5 • ‏ T6 • מרחב מטריזבילי |  |
| אקסיומות המנייה | С1 •  ‏ С2 •  מרחב ספרבילי |  |
| קומפקטיות | קבוצה קומפקטית • מרחב קומפקטי מקומית • מרחב לינדלף • קבוצה קומפקטית יחסית • מרחב  פרה-קומפקטי |  |
| תכונות נוספות | מרחב שלם • קשירות • מרחב בייר • מרחב פולני |  |
|  ק  |  ק  |  |
| בניות | מרחב מכפלה •  טופולוגיה מושרית • מרחב מנה •  קומפקטיפיקציה (קומפקטיפיקציה חד-נקודתית, הקומפקטיפיקציה של סטון צ'ך) • השלמה |  |
| משפטים | הלמה של אוריסון • משפט טיטצה • משפט המטריזציה של אוריסון • משפט טיכונוף • משפט הקטגוריה של בייר |  |
| דוגמאות | קבוצת קנטור • עקומת הסינוס של הטופולוגים •  מרחב המסרק  •  הישר הארוך  • מישור מור  •  מרחב אוריסון אוניברסלי |  |
| שונות | טופולוגיה חלשה  • תכונה מקומית • אלומה • מרחב כיסוי |  |
 נושאים בטופולוגיה: טופולוגיה קבוצתית • טופולוגיה אלגברית • טופולוגיה גאומטרית  נושאים באנליזה מתמטית:  חשבון אינפיניטסימלי (מונחון) •   אנליזה וקטורית • משוואות דיפרנציאליות רגילות וחלקיות • טופולוגיה קבוצתית וגאומטרית • אנליזה מרוכבת • אנליזה פונקציונלית • תורת המידה
מרחשת (אנטומיה)

| --- | --- |

 שיוך:  עצם האגן 
 מיקום אנטומי:  עצם האגן 
 תיאור ב:  האנטומיה של גריי (מהדורה 20) (237) 
 מזהים
 לטינית (TA98):  acetabulum 
 טרמינולוגיה אנטומיקה:  A02.5.01.002 
 TA2 (2019):  1308 
 FMA:  16579 
 קוד MeSH:  A02.835.232.043.825.108 
 מזהה MeSH:  D000077 
 מערכת השפה הרפואית המאוחדת:  C0000962 
 
המרחשת (בלועזית: Acetabulum) הוא שקע בתחתית האגן. ראש עצם הירך נפגש עם אגן הירכיים במרחשת וכך מתהווה מפרק הירך.
מבנה

שלוש עצמות האגן מרכיבות את המרחשת. שתי חמישיות ממנה מרכיבה עצם השת, אשר תוחמת את המרחשת מצדדיה ומחלקה התחתון. את חלקה העליון של המרחשת תוחמת עצם הכסל המהווה קצת פחות משתי חמישיות ממבנה המרחשת. החלק האמצעי במרחשת, המהווה את החמישית האחרונה מהמבנה שלו, הוא החיק (אחת משתי עצמות היוצרות את קשת החיק).
היא נתחמת במסגרת קשה ועבה (בחלקה העליון) המשמשת כחיבור הלברום, טבעת סחוס אשר מקטינה את הפתח ומעמיקה את החלל של מפרק הירך. בחלק התחתון של המרחשת נמצא חרק המרחשת (incisura acetabuli). גומת המרחשת (fossa acetabuli) נמצא בתחתית חלל המרחשת. שאר המרחשת מורכב ממשטח עקום בצורת חצי-סהר (חצי ירח) המופרק עם ראש עצם הירך.
בזוחלים ועופות המרחשת היא שקע עמוק.
מקום בצמרת (תוכנית רדיו)

מקום בצמרת הייתה תוכנית רדיו אשר שודרה ברשת ג' של קול ישראל בין השנים 1969[דרושה הבהרה] ל-1997 ובה הושמעה מוזיקה קלה ישראלית לפי דירוג המאזינים. המנחים התחלפו במהלך השנים, אך ברוב השנים הנחה את התוכנית מנחם פרי ולאחר מכן בשנות ה-90 נועם גיל-אור. התוכנית הייתה בגרסה שבועית וכן במצעד שנתי שסיכם את כל המוזיקה הישראלית בשנה החולפת.
התוכנית הייתה קלילה ואופיינה בקטעי מעבר מוקלטים בצורה מולחנת וקליטה אשר הכריזו על המיקום (למשל, "מקום ראשון", "עשרת הגדולים" וכו') או מושגים כמו "כניסה חדשה", "השמעת בכורה" וכו'. כמו כן, היו בתוכנית שיחות עם המאזינים בהן ניחשו את מיקום השירים.
המצעד השבועי

התוכנית שודרה מדי שבוע למשך שלוש עד ארבע שעות בשעות אחר הצהריים והערב ברשת ג' ובאמצעותה יכלו המאזינים לדרג את השירים הקיימים במצעד וכן, להכניס שירים חדשים שהושמעו בהשמעת בכורה מדי שבוע. מדי שעה שודרו מספר שירים חדשים שאמנים הפיצו לרדיו, כאשר פעמים רבות השירים הושמעו בהשמעת בכורה ברדיו.
ההצבעה התבצעה באמצעות הדואר. את רשימת השירים היה ניתן למצוא בעיתונות הכתובה (בדרך כלל בעיתון על המשמר) ובאמצעות הטופס שפורסם בעיתון היה ניתן לדרג ולשלוח בדואר ל"קול ישראל, רשות השידור, רוממה, ירושלים" – סלוגן אשר היה זכור לכל מי שהאזין לתוכנית וזכה לאזכורים שונים אף שנים ארוכות לאחר מכן.
מאזינים רבים עלו לשידור במהלך התוכנית, ניחשו את המיקומים של השירים וזכו בפרסים (לרוב בתקליט).
המצעד השבועי > גרסה טלוויזיונית

התוכנית "להיט בראש" שודרה בטלוויזיה הכללית (כפי שכונתה באותם ימים) והיא התבססה על דירוג השירים של "מקום בצמרת". במהלך התוכנית נערכו הופעות חיות של זמרים ונערכו ראיונות.
המצעד השנתי

המצעד השנתי, אשר שודר מדי שנה במהלך ראש השנה העברית, הוא התוכנית המסכמת של כל המצעדים השבועיים במהלך השנה. בסוף כל מצעד פורסמו בחירות המאזינים לזמר השנה, זמרת השנה, להקת השנה (לעיתים גם נוספו תגלית השנה או אלבום השנה) ושיר השנה. ברוב הפעמים שיחת הטלפון שבישרה להם את זכייתם הייתה בהפתעה.
רשימת הזוכים במצעד השנתי לפי שנים:
| שנה | שיר השנה | זמר השנה | זמרת השנה | להקת השנה | תגלית השנה | אלבום השנה |
| --- | --- | --- | --- | --- | --- | --- |
| 1969 | על כפיו יביא | אבי טולדנו | רבקה זהר | להקת הנח"ל |  |  |
| 1970 | פתאום עכשיו, פתאום היום | שלמה ארצי | רבקה זהר | להקת חיל הים |  |  |
| 1971 | מתוק מתוק (להקת פיקוד הצפון) | ששי קשת | אילנית | להקת פיקוד הדרום |  |  |
| 1972 | היום היום (שלישיית פיקוד מרכז) | שלמה ארצי | אילנית | להקת חיל הים (צבאית), אחרית הימים (אזרחית) |  |  |
| 1973 | המגפיים של ברוך (כוורת) | שלמה ארצי | אילנית | כוורת |  |  |
| 1974 | נתתי לה חיי | יגאל בשן | אילנית | כוורת |  |  |
| 1975 | גוליית | שלמה ארצי | אילנית | כוורת |  |  |
| 1976 | רוצי שמוליק קורא לך (אריאל זילבר) | אריאל זילבר | אילנית | כוורת |  |  |
| 1977 | סליחות (יהודית רביץ) | צביקה פיק | אילנית | האחים והאחיות |  |  |
| 1978 | נאסף תשרי | צביקה פיק | חוה אלברשטיין |  | שרי |  |
| 1979 | הללויה (שיר של חלב ודבש) | צביקה פיק | גלי עטרי | גזוז |  |  |
| 1980 | גלגל ענק (חלב ודבש) | צביקה פיק | עפרה חזה | חלב ודבש |  |  |
| 1981 | לראות אותה היום (תיסלם) | שלמה ארצי | עפרה חזה | תיסלם |  |  |
| 1982 | יום שישי (בנזין) | יגאל בשן | עפרה חזה | בנזין |  |  |
| 1983 | חי (עפרה חזה) | דויד ברוזה | עפרה חזה | תיסלם |  |  |
| 1984 | תרקוד (שלמה ארצי) | שלמה ארצי | ירדנה ארזי | בנזין |  |  |
| 1985 | אנחנו נשארים בארץ (כמו צועני) | אלון אולארצ'יק | ירדנה ארזי | טנגו |  |  |
| 1986 | שביל הבריחה (ריטה) | שלמה ארצי | ריטה | משינה |  |  |
| 1987 | באה מאהבה (יהודית רביץ) | אדם | ירדנה ארזי | משינה |  |  |
| 1988 | מצטער (שיר) | אדם | ירדנה ארזי | משינה |  | צעד אחד לפני הנהר (גלי עטרי) |
| 1989 | ריקוד המכונה | דני רובס | ריטה | משינה |  |  |
| 1990 | ציירי לך שפם (נוער שוליים) | אורי פיינמן | סי היימן | נוער שוליים |  |  |
| 1991 | הקיץ האחרון | גידי גוב | אתי אנקרי | אתניקס |  |  |
| 1992 | אהבה קצרה (מאיר בנאי) | מאיר בנאי | גלי עטרי | אתניקס |  |  |
| 1993 | ג'סיקה (אתניקס) | אביב גפן | אתי אנקרי | אתניקס |  |  |
| 1994 | האם להיות בך מאוהב (אביב גפן) | אביב גפן | שרון חזיז | אתניקס |  |  |
| 1995 | תפוחים ותמרים (רמי קלינשטיין) | רמי קלינשטיין | דנה אינטרנשיונל | אבטיפוס |  |  |
| 1996 | שניים (שלמה ארצי וריטה) | יהודה פוליקר | ריטה | אתניקס |  |  |
| 1997 | כל מה שתרצי (רמי קליינשטיין) | אייל גולן | איגי וקסמן | טיפקס |  |  |
המצעד הישראלי

מאז שנת 2004 משודרת באותה הרשת תוכנית בשם "המצעד הישראלי" בהנחיית קובי מנורה ובה מדרגים הגולשים באינטרנט את רשימת השירים.
הערות שוליים

↑  לפי דף "מצעדי העבר" באתר רשת ג'.
↑  טופס הדירוג באתר רשות השידור.
מפת קאוורי

מפת קאוורי משנת 1505.
מפת קאוורי או מפת קאווריו (Caverio או Caveri) היא מפה שצוירה על ידי הקרטוגרף ניקולאי דה קאוורי בשנת 1505 לערך. המפה מוצגת כיום בספרייה הלאומית של צרפת, בפריז.
המפה אינה מתוארכת, אולם מקובל לתארכה לשלהי 1504 או לשנת 1505. על המפה חתום "ניקולי דה קאוורי יאנואנסיס" כיוצרה, וככל הנראה היא נוצרה בליסבון שבפורטוגל על ידי קאוורי (שמוצאו מג'נובה שבאיטליה). ככל הנראה קאוורי התבסס על מפות פורטוגזיות קדומות יותר, או על מפת קאנטינו.
מפה זו היוותה בסיס למפת ולדזמילר משנת 1507.